Arttu Tuomaala

Arttu Tuomaala (s. 10. marraskuuta 2001 Oulu) on suomalainen jääkiekkoilija, joka pelaa SM-liigajoukkue Kiekko-Espoossa. Hän on pelipaikaltaan keskushyökkääjä.
Ura.
Seuraura.
Tuomaala on Kiimingin Kiekko-Poikien kasvatti. Hän siirtyi juniorina sittemmin Oulun Kärppiin. Tuomaala voitti kauden 2015–2016 päätteeksi C-nuorten SM-pronssia ja kauden 2016–2017 päätteeksi C-nuorten SM-hopeaa. Kauden 2017–2018 päätteeksi hän voitti B-nuorten SM-pronssia. Tuomaala siirtyi kaudeksi 2018–2019 Tapparan organisaatioon. Hän pelasi suurimman osan kaudestaan seuran A-nuorista, josta Tuomaala palasi kesken kauden 2019–2020 Kärppiin. Kaudella 2020–2021 hän toimi seuran U20-joukkueen varakapteenina. Tuomaala oli Kärppien paras syöttäjä ja toiseksi paras pistemies Ville Koivusen jälkeen tehoilla 9+38=47, joilla hän sijoittui U20 SM-sarjan pistepörssissä neljänneksi. Tuomaalan teholukema +33 oli koko sarjan paras, mutta Raimo Helminen -palkintoa ei kuitenkaan jaettu, kun joukkueiden ottelumäärät vaihtelivat koronavirusrajoitusten vuoksi. Hän voitti kauden päätteeksi U20 SM-hopeaa.
Tuomaala siirtyi kaudeksi 2021–2022 vuoden mittaisella sopimuksella Mestis-joukkue Kiekko-Espooseen. Hän teki siellä tulokaskaudellaan runkosarjassa 47 ottelussa tehot 4+25=29, joilla Tuomaala oli joukkueen paras syöttäjä ja hän jakoi sisäisen pistepörssin toisen sijan Julius Rantaeskolan kanssa edellään Oula Kuure. Tuomaala voitti myös Mestiksen tulokkaiden syöttöpörssin. Pudotuspeleissä hän teki 15 ottelussa tehot 2+10=12. Tuomaala oli Kiekko-Espoon paras syöttäjä. Hän voitti kauden päätteeksi Mestis-hopeaa. Tuomaala pelasi myös kuusi Suomen Cupin ottelua tehopistein 1+6=7, joilla Tuomaala oli joukkueen paras syöttäjä. Toukokuussa 2022 hän teki Kiekko-Espoon kanssa vuoden mittaisen jatkosopimuksen.
Kaudella 2022–2023 Tuomaala oli Kiekko-Espoon neljänneksi paras pistemies tehoilla 15+32=47. Hän voitti sekä Mestiksen mestaruuden että Suomen Cupin. Kesäkuussa 2023 Tuomaala teki seuran kanssa vuoden mittaisen jatkosopimuksen. Kaudella 2023–2024 hän voitti tehoilla 19+21=40 Kiekko-Espoon sisäisen piste- ja maalipörssin sekä jakoi sisäisen syöttöpörssin voiton Janne Hämäläisen ja kesken kauden Tanskaan siirtyneen Vili Laitisen kanssa. Tuomaala voitti kauden päätteeksi Mestis-pronssia.
Toukokuussa 2024 Kiekko-Espoo tiedotti Tuomaalan jatkavan seurassa vuoden mittaisella sopimuksella, kun joukkue nostettiin kaudeksi 2024–2025 SM-liigaan. Hän teki liigadebyyttinsä kauden 2024–2025 avauskierroksella 10. syyskuuta vieraissa Helsingin IFK:ta vastaan. Tuomaala merkittiin Kiekko-Espoon nelosketjun oikeaan laitaan Santeri Virtasen ja Ottoville Leppäsen viereen. Tuomaala sai ottelussa jääaikaa 11.54 minuuttia. Ensimmäisen SM-liigamaalinsa hän teki neljännessä ottelussaan 18. syyskuuta 2024 vieraissa Mikkelin Jukureita vastaan. Tuomaala sai myös syöttöpisteen Ville Lajusen tekemään maaliin ja hänelle merkittiin Kiekko-Espoon 4–6-voittoon päättyneessä ottelussa tasakentällisin teholukema +3. Kaikkiaan Tuomaala pelasi tulokaskautensa aikana runkosarjassa 59 ottelua tehopistein 10+23=33, joilla hän jakoi tulokkaiden maalipörssin voiton Tapparan Benjamin Rautiaisen ja HPK:n Roope Vesterisen kanssa. Tuomaala jakoi myös tulokkaiden pistepörssin toisen sijan Rautiaisen kanssa edellään vain JYPin Santeri Huovila. Pudotuspeleissä hän pelasi viisi ottelua tehopistein 1+4=5, joilla Tuomaala oli Kiekko-Espoon paras syöttäjä ja hän jakoi joukkueen sisäisen pistepörssin voiton Peter Quennevillen kanssa. Tuomaala teki liigauransa ensimmäisen pudotuspelimaalin hänen pudotuspelidebyyttissään ensimmäisen kierroksen ensimmäisessä ottelussa 18. maaliskuuta 2025 ylivoimalla Tapparaa vastaan, jolloin hänen ajassa 8.38 syntynyt 1–0-osumansa jäi ottelun ainoaksi maaliksi ja voittomaaliksi. Joulukuussa 2024 Tuomaala teki Kiekko-Espoon kanssa kaksivuotisen jatkosopimuksen.
Maajoukkueura.
Tuomaala pelasi alle 18-vuotiaiden Hlinka Gretzky Cupissa vuonna 2018. Yhteensä hän on pelannut 19 poikien maaottelua.
Suomen A-maajoukkueessa Tuomaala on pelannut kaksi ottelua tehden yhden syöttöpisteen. Hän teki A-maajoukkuedebyyttinsä 9. huhtikuuta 2025 Riiassa Latviaa vastaan. Tuomaala merkittiin Suomen kolmosketjun oikeaan laitaan Robert Leinon ja Heikki Liedeksen viereen. Hän sai ottelussa syöttöpisteen Liedeksen tekemään maaliin.